**ישראל 2020: 20 הצעות לכנסת החדשה**

דצמבר 2019

# מבוא

מזה כשנה נמצאת מדינת ישראל בכאוס פוליטי ובשיתוק מערכות: לא קיימת ממשלה, ועבודת הכנסת מושבתת. כתוצאה מכך, נושאים חשובים רבים בתחום זכויות האדם לא זוכים לטיפול הולם. לקראת הכנסת החדשה, לכשתקום, **האגודה לזכויות האזרח מגישה שורה של הצעות לחקיקה ולשינויי חקיקה שיקדמו את זכויות האדם והדמוקרטיה**.

כנסת חדשה יכולה להיות הזדמנות לשינויי תפיסה ולהתוויית כיוונים חדשים למדינת ישראל: מדיניות של צמצום פערים, של מחויבות המדינה לזכויות אזרחיה ולערכי הדמוקרטיה, של אכיפת חוק שוויונית, של הגנה על אוכלוסיות מוחלשות ושל צדק חברתי.

15 ההצעות המובאות להלן הן מבחר קטן מתוך הנושאים שראוי לקדם, ומתוך הסוגיות הרבות והמגוונות שיש לטפל בהן. התמקדנו בעיקר בנושאים שהיינו מעורבים בהם בכנסת האחרונה, או בכאלה שיש להם השפעה דרמטית על אופי המדינה או על זכויותיהם הבסיסיות ביותר של אנשים. **לא מדובר ברשימה סגורה, והיא גם אינה מסודרת לפי סדר עדיפויות כלשהו. זוהי טעימה שאמורה להוות השראה, מבחר קטן מתוך הדברים שחברות וחברי הכנסת יכולים לעשות כדי לקדם את זכויות האדם ולהגן על ערכי הדמוקרטיה**.

חלק מההצעות שלהלן כבר באו לידי ביטוי בדמות הצעות חוק שהונחו על שולחן הכנסת, וחלקן כבר היו בשלבי חקיקה מתקדמים, וחשוב להמשיך ולקדמן בכנסת הבאה.

**לא יכולנו שלא להתייחס בסוף המסמך לחמישה נושאים שבלטו בעבודתה של הכנסת האחרונה, שפוגעים קשות באופיה הדמוקרטי של המדינה, ושלא ראוי להכניסם לספר החוקים של ישראל**.

# חקיקה שראוי לקדם

## 1. חוק יסוד: זכויות חברתיות

הזכויות החברתיות כוללות את הזכות לחינוך, הזכות לבריאות, הזכות לדיור, הזכות לתעסוקה וזכויות עובדים, הזכות לקיום בכבוד והזכות לשירותי רווחה. למרות שהן זכויות בסיסיות, הן טרם קיבלו את המעמד המשפטי המגיע להן ועדיין לא זכו להיכלל במפורש בחוקי היסוד של המדינה. המצב שבו הזכויות החברתיות אינן מעוגנות חוקתית מאפשר לממשלה לפגוע ולכרסם בהן באופן רחב. למעשה, [זכויות אלה הופרו בצורה בוטה ביותר בעשורים האחרונים](https://law.acri.org.il/he/22136), ככל שמדינת ישראל התפרקה יותר ויותר מאחריותה להבטיח אותן לאזרחיה.

חוק יסוד: זכויות חברתיות יעגן לראשונה בחקיקה בישראל את הזכויות החברתיות, ויבהיר כי הן אינן מותרות אלא זכויות יסוד המגיעות לכל אחד מאיתנו ללא אפליה. החוק יגדיר את הזכויות הקונקרטיות ויפרט את תוכנן, כדי לחייב את הרשויות לפעול באופן שיבטיח זכויות אלו ולהקשות עליהן להתחמק מאחריות זו. החוק יקבע איסור אפליה במימוש הזכויות, ויכלול פסקת הגבלה המציבה תנאים לפגיעה בהן, בדומה לחוקי היסוד האחרים. כך יקבע המחוקק את המסגרת למדיניות החברתית כלכלית של ממשלות ישראל בדורות הבאים, וימנע מצב שבו רק הממשלות קובעות מדיניות זו.

במשך למעלה משני עשורים מונחות על שולחן הכנסת הצעות לחקיקת חוק יסוד: זכויות חברתיות, אולם עד עתה סרבו ממשלות ישראל להעבירן. **אנו קוראים לכנסת החדשה** להתוות כיוון חברתי חדש שאליו תצעד ישראל: מדיניות של צמצום פערים ולא דרדורם לשיאים בינלאומיים; מדיניות של מחויבות המדינה לזכויות אזרחיה ולא להפקרתן; מדיניות של צדק חברתי ולא של הפרטה חסרת מעצורים.

להרחבה:

[דוגמה להצעת חוק יסוד: זכויות חברתיות](http://www.acri.org.il/he/wp-content/uploads/2011/08/ACRI-social-rights-bill.pdf) שניסחה האגודה לזכויות האזרח

## 2. הגנה על זכויות חייבים

על רקע יוקר המחיה, זמינות ההלוואות, פרימת רשת הביטחון הסוציאלי שמספקת המדינה והפרטת השירותים החברתיים, מצוקת החובות הפכה להיות אחת הבעיות המרכזיות שעמה מתמודדים תושבי מדינת ישראל. קיומם של חובות הוא קושי מרכזי במיוחד עבור אנשים החיים בעוני, מכיוון שהם מהווים חסם ליציאה מעוני וגורם משמעותי בהעמקתו.

חוסר היכולת לשלם את החובות מעמידים בסכנה ממשית את זכויות היסוד של החייב או החייבת ושל משפחתם לקיום בכבוד, לקורת גג, לביטחון תזונתי, לבריאות, לחינוך ולזכויות אחרות שעל המדינה מוטלת חובה להגן. למרות השלכות אלה והשלכות נוספות שיש לחובות של משקי בית פרטיים, כמו למשל השפעה על יציבותה הכלכלית של המדינה, בישראל לא מונהגת מדיניות לאומית רחבה שמטרתה להעניק לחייבים מענה ופתרונות מיטביים. בשני מסלולי הגבייה העיקריים – הליך הגבייה המִנהלי לפי "פקודת המסים (גביה)" והליך הגבייה בהוצאה לפועל – קיימים פערי כוח אדירים בין הנושים לחייבים ושלל כשלים ובעיות נוספים, הפוגעים בזכויות החייבות והחייבים ולא מאפשרים להם לצאת ממעגל החובות ולהתחיל לשקם את חייהם.

במדינה דמוקרטית שאינה מפקירה את חלשיה, יש להגן על הזכות לכבוד של החייבים, ובמיוחד של המשתייכים לאוכלוסיות פגיעות, ולשמור על יכולתם לקיים את עצמם ומשפחתם. מניעת התדרדרותם למצב של חוסר כל היא גם אינטרס לאומי וכלכלי של כולנו.

**אנו קוראים לכנסת החדשה** לערוך רפורמה בחקיקה המסדירה את גביית החובות בישראל, כך שהמערכת תאזן בין זכויות הנושה לזכויות החייב/ת. בין היתר יש ליצור קטגוריה של חייבים פגיעים מבחינת מצבם החברתי-כלכלי, ולהנגיש את המערכת עבורם; להנגיש את המידע על מיצוי זכויות בהוצאה לפועל ולעגן בחוק את חובת הרשם ליידע את החייב על האפשרות לקבל סיוע משפטי מהמדינה; לגבש קריטריונים לקיום בכבוד שלפיהם יקבע צו התשלומים; להקפיא את ריביות הפיגורים לחייבים נטולי אמצעים ו/או כאשר מגיעים להסדר החוב; לתת הלוואות ללא ריבית מטעם המדינה על בסיס מצב חברתי-כלכלי של החייב; לבטל את פקודת המסים (גביה); ועוד. במקביל – בחוק העוסק בחדלות פרעון, שנכנס לאחרונה לתוקף, נקבע מנגנון חדלות פרעון נרחב, שמחליף את המנגנון של חייב מוגבל באמצעים. כדי להבטיח את זכויות החייבים, יש לעגן בחקיקת משנה חובה להכשיר את צוות של כונס הנכסים במשרד המשפטים בנושאי עוני וקיום בכבוד.

להרחבה:

דוגמאות להצעות חוק שעמדו על סדר יומה של הכנסת האחרונה וכבר התקדמו בהליך החקיקה:

* [הצעת חוק ההוצאה לפועל (תיקון – חייבים מוגנים), התשע"ז-2016](https://main.knesset.gov.il/Activity/Legislation/Laws/Pages/LawBill.aspx?t=lawsuggestionssearch&lawitemid=2006419) | [עמדת האגודה לזכויות האזרח](https://law.acri.org.il/he/41277)
* הפחתת ריבית הפיגורים: **הצעת חוק ההוצאה לפועל (תיקון מס' 58) (חייב המשלם לפי הוראה לתשלום בשיעורים), התשע"ח-2018** | [עמדת האגודה לזכויות האזרח](https://docs.wixstatic.com/ugd/01368b_fada6293c9ea42b58b28613584a738fd.pdf)
* הצעת חוק לביטול פקודת המיסים (גביה( | [עמדת האגודה לזכויות האזרח](https://law.acri.org.il/he/37424)

רקע: [חייבים לשנות: כיצד מדינת ישראל מדרדרת בעלי חוב לעוני](https://law.acri.org.il/he/wp-content/uploads/2016/02/debts-report2016.pdf), דוח האגודה לזכויות האזרח

## 3. אכיפת עבירות בנייה – שינוי תפיסה

ב-25.10.2017 נכנס לתוקף תיקון 116 לחוק התכנון והבנייה (המכונה "חוק קמיניץ"), שמטרתו להחמיר, לייעל ולזרז את הענישה בגין עבירות בנייה. בין היתר, התיקון מרחיב מאוד את מעגל האנשים שעליהם אפשר להטיל אחריות ועונשים במקרים של עבירות בנייה מסוימות, ומאפשר להטיל עליהם קנסות גבוהים בהליך מהיר. ל"חוק קמיניץ" יש אמנם השלכות על אכיפת חוקי התכנון בכל האזורים והמרחבים במדינה, אולם יש לו השלכות מרחיקות לכת וחמורות במיוחד ביישובים הערבים, בשכונות ערביות בערים המעורבות, בכפרים הערבים הבדווים הלא מוכרים בנגב ובשכונות ירושלים המזרחית.

הבנייה ללא היתר באוכלוסיה הערבית נובעת לרוב מחוסר ברירה. במשך שנים רבות הותירו הממשלה ורשויות התכנון את היישובים והשכונות הערביים ללא תוכניות מתאר מעודכנות שיוכלו לענות על צורכי האוכלוסיה ההולכת וגדלה, ללא אפשרות לקבל היתרי בנייה, ולמעשה ללא פתרונות דיור. בלית ברירה, בשל מחדלן התכנוני של הרשויות, נאלצים אזרחים ערבים רבים לבנות את ביתם ללא היתר.

חוק התכנון והבנייה צריך לבטא את התפיסה שתכנון הוא תנאי מקדים לאכיפה, ולקחת בחשבון את המצב התכנוני ואת המחדל ארוך השנים של רשויות התכנון. אכיפה של עבירות בנייה אינה מטרה בפני עצמה, אלא כלי מתלווה לתכנון: בהינתן מסגרת תכנונית הולמת, חובה על רשויות המדינה לדאוג שכל בנייה תתבצע בגבולות מסגרת זו; אולם אין מקום להפעיל אכיפה וענישה על מי שאין לא אפשרות לבנייה חוקית, בשל מחדלן של הרשויות. מדינה השומרת על הזכות לדיור, על הזכות לשוויון ועל הזכות הליך הוגן יכולה להפעיל סמכויות אכיפה וענישה על עבירות בנייה רק לאחר שדאגה להניח מסגרת תכנונית ראויה, המאפשרת בנייה חוקית בהתאם לצורכי הדיור של האוכלוסייה.

לפיכך **אנו קוראים לכנסת החדשה** לבטל את ההסדרים הקיצוניים שנקבעו ב"חוק קמיניץ", כמו קנסות של מאות אלפי שקלים, ולקבוע מדרג קנסות שמתחשב, בין היתר, בנסיבות הבנייה ללא היתר. יש לקבוע הגנה מיוחדת על בתי מגורים (להבדיל ממבני תעשיה למשל). בהמשך על המדינה לפתוח במסלול של הידברות עם הרשויות המקומיות ועם נציגי הציבור הערבי עד לאישור תוכניות מפורטות והסדרת מתווה לבנייה חוקית ביישובים הערביים, כולל מתן אפשרות להסדרת בנייה קיימת במקרים המתאימים.

להרחבה:

[עמדת האגודה לזכויות האזרח בעניין "חוק קמיניץ"](https://law.acri.org.il/he/wp-content/uploads/2018/04/Kaminitz-bill-070218.pdf)

## 4. מניעת התעמרות בעבודה

​התעמרות בעבודה היא התנהגות משפילה, עולבת ופוגעת הננקטת כלפי עובד או עובדת באופן חוזר ונשנה ולאורך זמן, והופכת את סביבת עבודתו לעוינת ופוגענית. התעמרות יכולה לכלול, למשל: התעלמות מופגנת, ביקורת מוגזמת והבעת חוסר שביעות רצון מתמדת, האשמות שווא, הפקעת סמכויות, חדירה לפרטיות, הקצאת משימות עם מטרות או לוחות זמנים בלתי הגיוניים או בלתי אפשריים ועוד.

התעמרות בעבודה קיימת בכל סוג של מקום עבודה: בחברות מסחריות, בעסקים פרטיים ובשירות המדינה. היא יכולה להתרחש מצד המעסיק, עמיתים לעבודה, או אדם אחר שאינו מועסק באופן רשמי במקום העבודה אך נמצא בקשרי עבודה עם העובד/ת. ההתעמרות עלולה לפגוע קשות בעובד או בעובדת ואף להשפיע על התא המשפחתי שלו/ה.

פסקי דין של בתי הדין לעבודהבשנים האחרונות **הכירו בעילה של התעמרות בעבודה ובזכותו של העובד/ת הנפגע לקבל פיצויים. אולם אין עקביות בפסיקת בתי הדין, ואין ודאות באשר לרכיבים של עילת התביעה.** מבחן המציאות מוכיח כי **יש צורך לקדם חקיקה מסודרת** שתגדיר את העילה, את מאפייניה **ואת הפיצויים המגיעים בגינה. חקיקה כזו** תקבע דין אחיד וברור, ותיתן כלים לעובד שנפגע מהתעמרות לפעול נגדה. הצעת חוק כזו קודמה והייתה בהליכי חקיקה בכנסת האחרונה.

להרחבה:

[הצעת חוק למניעת התעמרות בעבודה, התשע"ה-2015](https://main.knesset.gov.il/Activity/Legislation/Laws/Pages/LawBill.aspx?t=lawsuggestionssearch&lawitemid=564055) – דף החקיקה באתר הכנסת

[הערות האגודה לזכויות האזרח להצעת החוק](https://a59952db-05ff-468c-a8f0-411f44dfbc9c.filesusr.com/ugd/01368b_4d7e797a57b34b39b78658e226c0c5c9.pdf)

[עמדת האגודה לזכויות האזרח כ"ידיד בית המשפט"](https://law.acri.org.il/he/39025) בהליך שעסק בהתעמרות בעבודה

## 5. הגנה על עובדים/ות מוחלשים

מאות אלפי עובדות ועובדים בישראל, גם במגזר הציבורי, מועסקים בתבניות העסקה פוגעניות – בעיקר עבודה קבלנית ועבודה לפי שעות – בתנאים ירודים ובביטחון תעסוקתי נמוך. יש בקרבם ייצוג יתר לקבוצות מוחלשות, ובהן נשים, עולים וערבים. במקביל להתפשטות של אופני ההעסקה ה"גמישים" מתרחבת גם תופעת העובדים העניים – אנשים ששכר עבודתם אינו מספיק כדי לאפשר להם ולמשפחתם להתקיים בכבוד.

**אנו קוראים לכנסת החדשה** להבטיח את זכויותיהם של עובדות ועובדים לתנאי עבודה מכבדים, לביטחון תעסוקתי ולקיום בכבוד:

יש לפעול ל**הגבלת היקף ההעסקה הקבלנית ולהחזרת עובדים להעסקה ישירה**. אפשר לעשות זאת למשל באמצעות תיקון חוק העסקת עובדים על ידי קבלני כוח אדם כך שיחול על כלל עובדי הקבלן, ללא הבחנה בין עובד קבלן שירות לבין עובד קבלן כוח אדם. אפשר גם להרחיב את חוק הגברת אכיפה כך שיחול על כל ענפי המשק שבהם מתקיימת כיום העסקה עקיפה, כדי להבטיח את אחריות המזמין בכל התחומים ועל ידי כך לצמצם את התופעה של עובדי קבלן.

יש להגביל בחקיקה את ההעסקה של עובדי שעה רק לעובדים בהיקפי משרה מצומצמים ולא קבועים, ולמנוע העסקת עובדים במתכונת שעתית כשעבודתם קבועה והיקפה סדיר. במקביל יש לקדם פתרונות חקיקתיים שיבטלו את הפערים בין **עובדי שעות** לעובדים בשכר חודשי. בין היתר, יש להעלות את שכר המינימום לשעה, לחייב מתן הפסקות בתשלום לכלל העובדים ולא רק לעובדי כפיים כפי שקובעות תקנות החוק כיום, להשוות את פרק הזמן של הודעה לפני פיטורין לזה שניתן לעובדים בשכר חודשי, ולשנות את חישוב השכר בעבור גמלת שמירת היריון, דמי לידה וזכאות לשעת הנקה. [להרחבה](https://www.acri.org.il/single-post/320)

יש להסדיר בחקיקה את הפיצוי ל**עובדים בשעת חירום** באזורי לחימה שההסדרים כיום אינם מתאימים להם. בין היתר, יש להחיל את מנגנון הפיצוי שמשתמשים בו לתשלום בגין ימי מילואים (פיצוי על ידי המוסד לביטוח לאומי, שמתקזז אחר כך עם המעביד) גם על מי שנעדרו מן העבודה בגלל מצב מלחמתי; יש להרחיב את מעגל הפיצוי גם מעל 40 ק"מ; יש למצוא פתרונות לעובדים בשכר שעתי, לעובדות אצל מעסיקים קטנים או במשק בית, לעצמאיות ולעצמאים, ולעובדות שנאלצות להישאר עם הילדים או עם קרוב משפחה סיעודי. [להרחבה](https://law.acri.org.il/he/wp-content/uploads/2018/11/emergency-workers-041118.pdf)

## 6. מאבק בגזענות בחינוך

על נוכחותה של הגזענות במרחב הציבורי בישראל נדמה כי אין עוררין. היא מרימה את ראשה במגרשי הכדורגל, ברחוב, ברשת, ולצערנו אף מפיהם של נבחרי הציבור ובבית המחוקקים. הגזענות בולטת במיוחד במקרי קיצון בוטים המעוררים הד ציבורי, אך היא קיימת גם באמירות אגב, המבטאות גזענות סמויה וחמקמקה יותר. על בסיסן של תפיסות גזעניות צומחות תופעות כמו אפליה, הסתה והדרה כלפי אוכלוסיות שונות בחברה בישראל – מצד בני אדם פרטיים, על ידי בתי עסק או חברות פרטיות וגם על ידי הממסד עצמו. האפליה, ההסתה וההדרה הן בעת ובעונה אחת גם אקט פוגעני ומשפיל כלפי בני ובנות אדם, וגם סכנה למרחב הדמוקרטי במדינה.

למערכת החינוך תפקיד מרכזי במאבק בגזענות, ועליה להעמיד את הנושא בראש סולם העדיפויות. אולם למרות קיומה של יחידה במשרד החינוך האמונה על החינוך לדמוקרטיה ולחיים משותפים, בפועל העיסוק בנושאים אלו במערכת החינוך נותר מועט ביותר ובלתי מספק, כפי שקבע גם [מבקר המדינה](https://www.mevaker.gov.il/he/Reports/Report_545/92be6185-dbc9-44d9-8c97-98eead865fab/Life-together_Final_preview.pdf?AspxAutoDetectCookieSupport=1).

בעבר הונחו על שולחן הכנסת מספר הצעות חוק שביקשו לחייב מוסדות חינוך לקיים חינוך נגד גזענות באופן שוטף, אך הן הוסרו מסדר היום, באופן ממשי וסימבולי. החינוך לערכי זכויות האדם, המהווים בסיס למשטר דמוקרטי, חייב לקבל משנה תוקף מבית המחוקקים. התעלמות מהסכנה הגלומה בהעמקת הגזענות בחברה, כמוה בהסכמה שבשתיקה לקיומה.

**אנו קוראים לכנסת החדשה** לעגן בחקיקה את מחויבותה של מדינת ישראל לחינוך נגד גזענות, ולחייב עיסוק בנושא זה בהכשרת מורים, בהשתלמויות ובתכניות הלימוד לתלמידים. מחוייבות זו אינה דורשת הקצאת משאבים משמעותית, אלא בעיקר שינוי סדרי עדיפויות. חקיקה כזו לא רק תבטיח את הטמעת החינוך נגד גזענות במערכת החינוך, אלא גם תעביר מסר נחוש שהנושא עומד בראש סדר העדיפויות של המדינה.

## 7. זכויות הקהילה הטרנסית

נשים וגברים טרנסג'נדרים נתקלים בשורה ארוכה של חסמים וקשיים מול מוסדות המדינה בבואם לדרוש את זכויותיהם. כך לדוגמה בנושא שינוי הרישום בסעיף המין בתעודת הזהות ובדרכון, ובנגישות לשירותים רפואיים שלהם הם זקוקים. שיעור ניכר מהטרנסים ומהטרנסיות מופלה בשוק העבודה, ורבים בקהילה הטרנסית נתקלים בשנאה ובאלימות. בניגוד לקבוצות מיעוט אחרות, הזכות לשוויון של חברי הקהילה הטרנסג'נדרית אינה מעוגנת בחוק הישראלי באופן ישיר; למרות התפתחויות חשובות שחלו בפסיקה בשנים האחרונות, בחקיקה אין איסור להפלות אדם בשל זהותו המגדרית, למעט בחוק זכויות התלמיד.

**אנו קוראים לכנסת החדשה** לקדם מדיניות וחקיקה שיכבדו את זכותו של כל אדם להגדרה עצמית, ואת זכויותיהם של אנשים עם שונות מגדרית לחיים ולשלמות הגוף, לבריאות ולשוויון. בין היתר, יש להוסיף איסור מפורש על אפליה מטעמי זהות מגדרית לחוק שוויון ההזדמנויות בעבודה ולחוק איסור הפליה במוצרים, בשירותים ובכניסה למקומות בידור ולמקומות ציבוריים. יש להכיר בזהות מגדר על בסיס הצהרה עצמית, ללא צורך באישורים רפואיים. יש לאפשר נגישות לשירותי בריאות הקשורים לאשרור מגדר על בסיס הסכמה מדעת ולא על בסיס אבחנה פסיכיאטרית, ולהגדיר באופן ברור את סל הזכאות.

להרחבה:

[דוח האגודה לזכויות האזרח על מצב זכויות הקהילה הטרנסית](https://www.acri.org.il/single-post/99)

## 8. הבטחת שוויון הזדמנויות בחינוך

חוק חינוך חובה מבטיח לכל ילדה וילד בישראל חינוך חינם, שוויוני וללא הפליה. אולם במציאות חלה בעשורים האחרונים נסיגה עמוקה ומתמשכת של המדינה מחובתה להבטיח שוויון הזדמנויות בחינוך, ונזנח עקרון העל של הזכות לחינוך חינם לכל. משרד החינוך מתיר לבתי הספר הציבוריים לגבות מההורים תשלומים שנתיים בסך אלפי שקלים, שמאפשרים לחלק מהילדים חינוך איכותי יותר, שסולל כניסה למסלולים נחשקים באוניברסיטאות ולאחר מכן למקצועות מתגמלים יותר. מדיניות זו, שאושרה השנה על ידי בג"ץ בפסק דין מאכזב, מובילה לגיבושן של מערכות חינוך נפרדות לילדים שהגיעו ממשפחות בעלות ממון ולכאלו שלא, ואחראית במידה רבה להעמקת הפערים בין תלמידים מאוכלוסיות חזקות ומוחלשות בישראל, שהם מהגבוהים במדינות המפותחות.

יתרה מזאת, למרות החשיבות הרבה של חינוך בגיל הרך להתפתחות הילד, חוק חינוך חובה אינו חל על ילדים מתחת לגיל 3, ומימון מסגרות לפעוטות נופל על כתפי ההורים. במשפחות שידן אינה משגת נמנעים מהילדים חינוך והעשרה בגיל קריטי זה, ובדרך כלל נמנעת גם מהאמהות האפשרות לצאת לעבודה. לפערים שמתחילים בגיל הרך יש השפעות והשלכות דרמטיות בהמשך החיים. בעיה קריטית נוספת, שעלתה לכותרות בשנה האחרונה, היא חוסר הפיקוח על המסגרות הפרטיות לפעוטות.

אנו קוראים לכנסת החדשה להגן על זכותם של כל הילדים בישראל לחינוך ולשוויון הזדמנויות בחינוך. יש להפחית את הסכום המקסימלי של תשלומי הורים שבתי הספר רשאים לגבות; יש להרחיב את חוק חינוך חובה כך שיחול גם על ילדים מתחת לגיל 3, ויחייב את המדינה לספק לפעוטות מעונות מסובסדים ומפוקחים.

## 9. זכויות אוכלוסיות מוחלשות במערכת הרווחה

אנשים המטופלים במערכת הרווחה, בכללם אנשים רבים החיים בעוני עמוק וסובלים ממצוקות חברתיות ובריאותיות, חשופים להתנהלות שאינה מקובלת במערכות מנהליות אחרות. כך למשל מופרת זכותם לטיעון ולערר, והם אינם מקבלים מידע השייך להם. בהליכי טיפול בילדים ובנוער בסיכון, ההורים אינם רשאים להיות מיוצגים, לקבל את כלל החומרים או לפנות עצמאית לבתי משפט בערכאות הרלוונטיות. בבתי המשפט לנוער יש שיעור נמוך של הורים שיש להם ייצוג משפטי; חוק הסיוע המשפטי מערים תנאים בירוקרטיים לשם קבלת ייצוג, דבר שמהווה חסם משמעותי לאנשים במצבם של הורים אלה.

רובם המכריע של השירותים הסוציאליים בישראל מוגבלים בהיקפם, ותלויים בין היתר במצבה הכלכלי של הרשות המקומית. אין בחוק הישראלי עיגון של הזכות לשירותים סוציאליים, הגדרה של סוגי הסיוע שאדם זכאי לקבל וקביעה של תוכנם ושל היקפם.

**אנו קוראים לכנסת החדשה** להסדיר את זכויותיהם של מטופלים במערכת הרווחה ולהגן על זכויותיהם לכבוד, לקיום בכבוד ולהליך הוגן. יש לחוקק חוק שירותי רווחה, שיגדיר סל מחייב של שירותי רווחה. יש לחוקק חוק זכויות המטופלים במערכת הרווחה, בדומה לחוק זכויות החולה, שיגדיר את זכויותיהם של מטופלי הרווחה אל מול המערכת (כגון זכות טיעון וזכות ערר). יש לעגן בחקיקה את הליך הטיפול בילדים בסיכון, ולכלול בחוק הגנות על זכויותיהם של ההורים להליך הוגן ולגישה לערכאות, ובראשן הזכות לייצוג משפטי בפני רשויות הרווחה. יש לעגן את הזכות לקבלת ייצוג משפטי בהליכי נוער, ולבטל את ההתניה במצב כלכלי ובסיכויי ההליך כפי שקיים כיום.

להרחבה:

[עתירת האגודה לזכויות האזרח בעניין הליך הוגן בוועדות המחליטות על הוצאת ילדים מהבית](https://law.acri.org.il/he/37848)

## 10. איסור הפליה בדיור

תחום המגורים רווי בגזענות ובהפליה גלויה וסמויה. לאחרונה [קבע בית המשפט העליון](https://www.acri.org.il/single-post/112) כי חברות בנייה שזכו במקרקעין מהמדינה אינן יכולות להפלות, וכי אם יפלו אפשר יהיה לתבוע אותן בתביעה אזרחית. אולם בית המשפט העליון לא הכריע בשאלה אם אפשר יהיה לתבוע על הפליה חברות שמוכרות דירות בקרקע פרטית. כמו כן, אין בישראל חוק האוסר על הפליה במכירת ובהשכרה של דירות בידי אנשים פרטיים.

**אנו קוראים לכנסת החדשה** להגן על זכותו של כל אדם לדיור ולשוויון בדיור. יש לקבוע בחוק איסור על הפליה בדיור לא רק בידי חברות בנייה אלא גם בידי אנשים המוכרים או משכירים דירות, בדומה לחוק הדיור ההוגן האמריקאי. לכל הפחות יש להכליל בחוק איסור הפליה במוצרים ושירותים גם חברות בנייה וגורמים מסחריים בתחום הנדל"ן, כמו מתווכים, וזאת לנוכח המחלוקת הפרשנית על תחולת החוק על גורמים אלו כיום. נוסף על כך, יש לבטל את חוק ועדות הקבלה ביישובים קהילתיים, וכן להגביל את האפשרות של קיבוצים ומושבים לנקוט בסינון מפלה ושרירותי של מועמדים למגורים ביישוב.

## 11. ביטול אגרות בתביעות על אפליה

חוק איסור הפליה במוצרים, שירותים ובכניסה למקומות בידור ולמקומות ציבוריים, מקנה לאנשים את הזכות לתבוע רשויות, מוסדות וגופים פרטיים במקרים של אפליה מחמת מחמת גזע, דת, לאום, ארץ מוצא, מין, נטייה מינית, השקפה וקריטריונים חשובים נוספים. אולם תביעות כאלה מוגשות רק במקרים מעטים, בין היתר בשל חסמים כלכליים.

בינואר 2019, בעקבות המלצות דוח ועדת פלמור למאבק בגזענות, נכנס לתוקף תיקון חשוב לחוק הסיוע המשפטי. התיקון מקנה זכות לסיוע משפטי חינם מהמדינה בתביעות מכוח חוק איסור הפליה. **אנו קוראים לכנסת החדשה** להשלים את המהלך וליזום חקיקה שתקבע פטור מאגרה על תביעות וערעורים המוגשים מכוח חוק איסור ההפליה – המלצה נוספת של ועדת פלמור. הסרת החסמים הכלכליים להגשת תביעות נגד אפליה לא רק תעודד הגשת תביעות ותרתיע מפני אפליה, אלא גם תשדר מסר שהמאבק באפליה עומד בראש סדר העדיפויות של המדינה.

## 12. ביטול המאסר חלף קנס

מדי שנה משלמים מאות אנשים בחירותם כתוצאה מאי תשלום קנסות שהוטלו עליהם במסגרת הליכים פליליים. למרות שמאסר חייבים בוטל כבר בשנת 2014, בהליכים פליליים עדיין מתקיים מנגנון של "מאסר חלף קנס" בהתאם לסעיף 71 לחוק העונשין. ברוב רובם של המקרים מופעל המאסר בגין אי תשלום קנס שנמוך מ-5,000 ₪, ומכך אפשר ללמוד שמדובר בחייבים מעוטי אמצעים. המאסר מופעל לעיתים קרובות שנים לאחר גזר הדין, מבלי שנבחנת יכולתו הכלכלית של החייב במועד הפעלת המאסר. הסנגוריה הציבורית פועלת שנים רבות בעניין זה.

**אנו קוראים לכנסת החדשה** להפסיק את הפגיעה הבלתי שוויונית בנאשמים חסרי אמצעים. יש לשנות את החוק כך שיבטל כליל את המאסר חלף קנס או, לכל הפחות, יחייב לבצע בדיקת יכולת כלכלית בטרם הפעלת המאסר.

להרחבה:

[משלמים בחירותם: האם בשלה העת להורות על ביטולו של המאסר חלף הקנס?](https://www.justice.gov.il/Units/SanegoriaZiborit/Pirsumim/helef.pdf), נייר עמדה באתר הסנגוריה הציבורית

## 13. חיזוק מערכת הבריאות הציבורית

מערכת הבריאות הציבורית בישראל נמצאת בקריסה: מחסור בתקנים ובמיטות, בעיקר בפריפריה, כוח אדם רפואי עמוס ושחוק, זמני המתנה ארוכים עד כדי בלתי אפשריים, חדרי מיון מפוצצים וחולים במסדרונות ובחדרי האוכל. הרפואה הפרטית הפכה בפועל למסלול המהיר לקבלת טיפול רפואי, והיא הולכת ומתחזקת, תוך יצירת שתי מערכות בריאות נפרדות – לעשירים ולעניים. פערי הבריאות בין המרכז לפריפריה, בין מעמדות כלכליים ובין קבוצות באוכלוסייה הולכים וגדלים.

**אנו קוראים לכנסת החדשה** להבטיח את זכותם של כל איש ואישה בישראל לבריאות ולשוויון בשירותי בריאות. בין היתר, יש לקבוע קריטריונים למתן שירותי בריאות, שיכללו גם התייחסות למרחק, לזמן ולאיכות השירות, ויבטיחו פיתוח שירותים ושוויון; להוסיף לסל הבריאות הציבורי את טיפולי השיניים ואת האשפוז הסיעודי; לעגן בחוק עדכון אוטומטי קבוע של תקציב סל הבריאות בסך 2% בשנה; לבטל את הביטוחים המשלימים ותחתם לאפשר בחירת רופא בתוך בתי החולים הציבוריים ולהוסיף לסל הבריאות את התרופות והשירותים החיוניים; ולאסור על קופות החולים להחזיק במיזמים פרטיים-מסחריים.

להרחבה:

[מקדמים צדק ושוויון במערכת הבריאות](https://a59952db-05ff-468c-a8f0-411f44dfbc9c.filesusr.com/ugd/01368b_94f7209cb46f47aeb8f5dbb6c667c5c0.pdf), נייר עמדה של ארגונים חברתיים

[דוגמה להצעת חוק שרופאים לזכויות אדם, האגודה לזכויות האזרח ומרכז אדוה היו שותפים לניסוחה](https://law.acri.org.il/he/wp-content/uploads/2014/02/health-bill.pdf)

## 14. הגבלה של תפוצת הנשק במרחב הציבורי

בשנה האחרונה עלו למודעות הציבורית בכל חומרתן תופעת האלימות במשפחה ורצח נשים, וכן הפשיעה האלימה, ריבוי מקרי הרצח וההתדרדרות בביטחון האישי בחברה הערבית. תופעות אלה מצריכות התגייסות מערכתית של רשויות המדינה: יש להשקיע מאמצים בתוכניות למניעת אלימות, בתוכניות להגנה על נשים מפני אלימות במשפחה, באכיפת חוק סדורה ושוויונית ובהגנה על הזכות לחיים ולביטחון בחברה הערבית, ובצמצום תפוצת כלי הנשק. אולם אחרי שנים ארוכות של מדיניות רישוי נשק מצמצמת, בשנים האחרונות הוביל השר לביטחון פנים דווקא מדיניות של הקלות ברישוי נשק והוביל להגדלת מספר כלי הנשק ברישיון הנמצאים בידי אזרחים בישראל.

ריבוי כלי נשק במרחב הציבורי לא מגביר את הביטחון אלא מערער אותו. נתונים ומחקרים מלמדים שככל שתפוצת כלי הנשק במרחב האזרחי גדולה יותר, כך האצבע קלה יותר על ההדק, ויותר אנשים משלמים בחייהם. **40% מתוך כלל מקרי הרצח בישראל בוצעו באמצעות כלי ירייה, לעומת 28% בממוצע במדינות ה-OECD;** וחייהן של כשליש מהנשים שנרצחו בישראל בשבע השנים האחרונות נגדעו בנשק חם.

**אנו קוראים לכנסת החדשה** להגן על זכותם של כל אישה ואיש בישראל לחיים, לביטחון ולשלמות הגוף. בין היתר יש לחוקק חוק כלי ירייה חדש ובהיר, שיגן על ביטחונם האישי של אנשים מקבוצות מגוונות; לבטל את הוראת השעה המתירה למאבטחים לשאת נשק ארגוני מחוץ לשעות העבודה ולקחתו לביתם; לבטל את הרחבת התבחינים לרישוי נשק אזרחי (תבחין רובאי 07), ולקבוע כי התבחינים (קריטריונים) לרישוי נשק אזרחי ייקבעו במסגרת חקיקת משנה (תקנות) ולא כהנחיות מנהליות של השר לביטחון פנים.

להרחבה:

[לא נצור – נשק קל במרחק האזרחי](https://law.acri.org.il/pdf/Loose-Guns.pdf), דוח קואליציית "האקדח על שולחן המטבח"

[עתירת הקואליציה נגד הרפורמה ברישוי כלי הנשק](https://www.acri.org.il/single-post/106)

## 15. הבטחת הזכות לחשמל

**במדינה מודרנית אי אפשר לנהל חיים תקינים ללא  מכשירים חשמליים ואלקטרוניים. למעשה, הזכות לחשמל היא כיום זכות יסוד, ורכיב מהותי בזכות לקיום בכבוד, בזכות לבריאות ואפילו בזכות לחיים. למרות זאת, בכל שנה מנותקת אספקת החשמל הביתי לעשרות אלפי משקי בית בישראל, בשל חובות לחברת החשמל. רבים ממי שצוברים חובות אינם סרבני תשלום אלא אנשים החיים בעוני, שאינם מסוגלים לעמוד בתשלום החשבון. המחסור בחשמל פוגע במיוחד באנשים הסובלים מבעיות בריאותיות או פגיעים במיוחד – חולים, קשישים, ילדים ותינוקות.**

**מדינה שוחרת זכויות אדם אינה יכולה להשתמש בכוחה להוריד את השאלטר כאמצעי דורסני לגביית חובות.** במקרים **של אנשים החיים בעוני** יש לגבש הסדרים הוגנים לגביית החובות, התואמים את נסיבות חייהם של החייבים, כגון פריסת תשלומים, הקפאת ריביות על החוב ומחיקת חובות במקרים קשים. מאנשים שאינם עומדים בהסדרי התשלום יש לגבות את החוב בדרכים מידתיות יותר מאשר ניתוק חשמל, כגון פנייה למערכת ההוצאה לפועל.

**אנו קוראים לכנסת החדשה** לתקן את חוק משק החשמל, כך שיאסור מפורשות לנתק את אספקת החשמל בשל חוב לאנשים החיים בעוני, ולהשתמש בניתוק חשמל כאמצעי לגביית חובות.

להרחבה:

[הזכות לחשמל – שאלות ותשובות](https://www.acri.org.il/the-right-to-electricity)

[עתירת האגודה לזכויות האזרח, איגוד העובדים הסוציאליים ורופאים לזכויות אדם נגד ניתוקי חשמל](https://www.acri.org.il/single-post/275)

# חקיקה שאסור לקדם או שצריך לבטל

## 1. פסקת התגברות

**בשנים האחרונות ניסתה הקואליציה שוב ושוב לקדם חקיקה של פסקת התגברות. משמעות הדבר היא שהכנסת תוכל לחוקק מחדש חוק שבג"ץ קבע שהוא אינו חוקתי בשל כך שהוא פוגע בחוקי היסוד או בזכויות האדם, או להחריג מראש חוק כלשהו מביקורת שיפוטית.**

**רעיון זה עומד בסתירה מוחלטת לעקרון הפרדת הרשויות והאיזון ביניהן, העומד בבסיסו של משטר דמוקרטי. מערכת האיזונים והבלמים, ויכולתו של בית המשפט העליון לבחון את מעשיה של הממשלה ואת פעילותה של הכנסת, מבטיחים הגנה מפני עריצות הרוב ואת זכויותיהן של קבוצות מיעוט מכל הסוגים.** בשיטות משטר אחרות קיימות מערכות איזונים ובלמים שלא קיימות בישראל, כמו **בית עליון בפרלמנט, נשיא בעל זכות וטו על חקיקה, או כפיפות לבתי דין בינלאומיים כגון בית הדין האירופי לזכויות אדם. בישראל הבלם היחיד נגד חקיקה פוגענית בכנסת הוא בית המשפט העליון.**

**פסקת ההתגברות משמעה הכפפה של עקרונות היסוד, מערכת הערכים החוקתית, שלטון החוק וזכויות האדם – אך ורק לאינטרסים פוליטיים של הרוב הפוליטי, ללא כל איזון. משמעה העברת ההכרעה באופן מוחלט לגוף הפוליטי, אשר באופן לגיטימי מובילות אותו אג'נדות פוליטיות, והוא כפוף באופן טבעי לשלל לחצים פוליטיים וציבוריים. זאת, תוך ניטרול מוחלט של תפקידו של בית המשפט העליון לאזן בין אינטרסים ולרסן במידה הראויה את כוחו הבלתי מוגבל של השלטון.**

**אנו קוראים לכנסת החדשה להגן על המשטר הדמוקרטי בישראל ולא לקדם פסקת התגברות בשום אופן – גם לא בנוסחים "צרים" ומררוככים (כגון דרישה של רוב גדול מאוד או פסקת התגברות לעניין ספציפי).**

להרחבה:

[פסקת ההתגברות – שאלות תשובות](https://www.acri.org.il/faq2)

[על פסקת ההתגברות](https://www.idi.org.il/tags/24386) באתר המכון הישראלי לדמוקרטיה

## 2. חוק הלאום

כידוע, בישראל לא קיימת חוקה. חוקי היסוד מהווים מעין חלופה לחוקה, ויש להם מעמד מיוחד. חוק יסוד: הלאום מגדיר את אופייה ואת מהותה של מדינה ישראל, את סוג המשטר ואת עקרונות היסוד שלה, וככזה הוא מהווה למעשה את פרק המבוא של החוקה הישראלית.

חוק הלאום שעבר בכנסת ה-20 עוסק כל כולו בהגדרת מאפייניה **היהודיים** של המדינה: היותה מדינת הלאום של העם היהודי, עיגון ההמנון והדגל, עיר הבירה, החגים, לוח השנה והשפה, שימור המורשת, הקשר עם התפוצות, התיישבות יהודית בישראל. אין זכר בחוק למאפייניה **הדמוקרטיים** של המדינה, ואין בו כל עיגון של מבנים ומוסדות המבטיחים משטר דמוקרטי. יתר על כן, אין בחוק כל אשרור של מחויבות המדינה ל**זכויות האדם** של כל הפרטים החיים בה, יהודים או לא יהודים, ובפרט אין הבטחה של **הזכות לשוויון**. מיעוטים משום סוג אינם מוזכרים כלל בחוק – לא המיעוט הערבי המהווה 20% מאזרחי המדינה, ולא מאות אלפי אזרחים ותושבים לא יהודים החיים בישראל כדין (לרבות בני משפחותיהם של עולים רבים), וזכויותיהם אינן מוגנות בשום דרך.

חוק הלאום בנוסחו הנוכחי מעביר מסר ברור על סדרי העדיפות הערכיים של המדינה: לא שוויון זכויות, לא זכויות הפרט, לא דמוקרטיה, אלא הכפפה לסדר יום דתי ולאומני שבו יש אזרחים סוג א (היהודים) ואזרחים סוג ב (כל מי שאינו יהודי), ו"ערכים" של הפרדה וגזענות, הדרה והפליה. **אנו קוראים לכנסת החדשה** לבטל את חוק הלאום, ולא לאפשר לחקיקה גזענית להישאר חלק מספר החוקים שלנו.

להרחבה:

[עתירת האגודה לזכויות האזרח נגד חוק הלאום](https://www.acri.org.il/single-post/122)

## 3. חקיקה ישירה של הכנסת על הגדה המערבית

במהלך כהונתה של הכנסת ה-20 נחקקו שמונה חוקים ותיקוני חקיקה החלים ישירות על הגדה המערבית. כמה מהם, ובראשם חוק ההסדרה, משנים בצורה משמעותית את אופן השליטה הישראלית בשטחים, ומשפיעים בצורה ישירה על זכויותיהם של הפלסטינים. לצד החוקים ותיקוני החקיקה שהתקבלו, הוגשו בכנסת ה-20 שלל הצעות חוק נוספות הנוגעות לגדה המערבית שלא קודמו בהליך החקיקה, ובהן הצעות לסיפוח התנחלויות ולהוצאת שכונות ירושלים המזרחית שמעבר לגדר ההפרדה אל מחוץ לתחומי ירושלים.

יוזמות חקיקה אלה הן חלק ממאמץ פוליטי להעמיק את סיפוח ההתנחלויות והשטחים בכלל, ולערער על העקרונות שבבסיס משטר הכיבוש הצבאי. חברי הכנסת ה-20 פרצו את "גבולות הגזרה", וביקשו לחוקק מחוץ לשטחה הריבוני של מדינת ישראל. נציגים בכירים בממשלה ביקשו לערער מן היסוד על הגדרת הגדה המערבית כשטח כבוש. במציאות כזו יוצאים הפלסטינים קרחים מכאן ומכאן: ללא ההגנות והזכויות של הדין הבינלאומי וללא אלו של המשפט הישראלי. מצב זה הוא בלתי נסבל מבחינת השמירה על זכויות האדם.

**אנו קוראים לכנסת החדשה** להפסיק את הליכי החקיקה הנוגעים לגדה המערבית ולהשאירה בידי המפקד הצבאי, הכפוף למערכת הדין הבינלאומי. נוסף על כך, עליהם להשתמש בכלים הפרלמנטריים שבידיהם כדי לפקח על מעשי הצבא וגופי הביטחון ולדאוג לשמירה על הוראות הדין הבינלאומי בשטחים הכבושים.

להרחבה:

[חקיקה ישירה של הכנסת ה-20 על הגדה המערבית](https://www.acri.org.il/single-post/101), דוח האגודה לזכויות האזרח

[עתירת ארגונים נגד חוק ההסדרה](https://www.acri.org.il/single-post/210)

[נייר עמדה: הקמת רשות מקומית נפרדת בשכונות שמעבר לחומה בירושלים: משמעויות והשלכות](https://www.acri.org.il/single-post/74)

## 4. שינוי שיטת מינוי היועצים המשפטיים

בכנסת ה-20 נעשה ניסיון לקדם הצעת חוק שביקשה לשנות את אופן מינוי היועצים המשפטיים במשרדי הממשלה, כך שהמינוי יהפוך ממקצועי לפוליטי (מינוי על ידי השר). משמעותה של רפורמה כזו היא פגיעה במקצועיות ובאיכות של השירות הציבורי, המובטחים על ידי מינויו של האדם המתאים והמנוסה ביותר, והעדפה של אינטרסים פוליטיים צרים על פני מינהל תקין, שלטון החוק וקידום האינטרס הציבורי.

שיטה של מינוי פוליטי תעמיד את היועצים המשפטיים במשרדי הממשלה במצב של ניגוד עניינים מובנה. היא תפגע בעצמאותם וביכולתם למלא את תפקידם להיות נאמנים של הציבור, להגן על שלטון החוק ולהיאבק בשחיתות. היא תפגע גם בשוויון ההזדמנויות ובמגוון, ובקוהרנטיות של השיטה המשפטית שלנו.

**אנו קוראים לכנסת החדשה** להבטיח את המשך פעילותם המקצועית והבלתי תלויה של היועצים המשפטיים במשרדי הממשלה, ולא לקדם הצעות חוק שיגרמו לפוליטיזציה של השירות הציבורי.

להרחבה:

[עמדת האגודה לזכויות האזרח](https://law.acri.org.il/he/wp-content/uploads/2018/06/yoazim-mishpatiim-210618.pdf)

## 5. הגבלת זכות העמידה

הצעות חוק שעלו בכנסת ה-20 ביקשו לקבוע שבג"ץ לא יוכל לדון בעתירות כאשר העותר אינו נפגע באופן אישי, או אם העניין שממנו נפגע משותף לכל הציבור או לחלק בלתי מסוים בו. במילים אחרות – עותרים ציבוריים, כמו עמותות וארגונים, לא יוכלו לעתור לבג"ץ כלל (לא תהיה להם "זכות עמידה").

העותרים הציבוריים בישראל מגוונים מאד ועוסקים בשלל נושאים חיוניים, ובהם מינהל תקין, מאבק בשחיתות שלטונית והגנה על שלטון החוק, שקיפות, שיתוף הציבור ואחריותיות, הגנת הסביבה ומימוש זכויות אדם בכל תחומי החיים. הרעיון העומד בבסיסה של זכות עמידה רחבה הוא לאפשר לעותרים אלה להביא בפני בית המשפט סוגיות ציבוריות עקרוניות של שלטון החוק, זכויות אדם ומנהל תקין, גם במקרים שבהם לא נמצא עותר ספציפי מתאים.

הצורך בעותר פרטני הוא בעייתי מכמה בחינות: ראשית, לעיתים אנשים פרטיים חוששים לעמוד בחזית המאבק מחשש שיאונה להם רע או בשל הפגיעה בפרטיותם. שנית, לכל עותר פרטני יש את הנסיבות המיוחדות שלו, כך שעותר אחד ספציפי אינו מייצג את כל סוגי המקרים והכשלים שסוגיה עקרונית יכולה לעורר. שלישית, כשיש עותר ספציפי קל יותר לרשויות המדינה הרלבנטיות לפתור את הבעיה האישית של אותו עותר, ובכך למנוע קבלת החלטה עקרונית שתשפיע על כלל המקרים הדומים; בנוסף לאי פתרון הבעיה המהותית, מצב זה אף מעודד ריבוי עתירות. ורביעית, יש מקרים שבהם נפגע האינטרס הציבורי הכללי, ולא אדם אחד באופן אישי – בפרט בתחומים של שחיתות, מנהל תקין, איכות סביבה וכיוצא באלה.

**אנו קוראים לכנסת החדשה** לשמור על זכות עמידה רחבה כדי לאפשר לעותרים הציבוריים להמשיך ולהגן על הזכויות והאינטרסים של הציבור הרחב, לאפשר לבית המשפט העליון למלא את תפקידו ולהבטיח את קיומה של הפרדת רשויות אמיתית ואפקטיבית.

להרחבה:

[עמדת האגודה לזכויות האזרח](https://law.acri.org.il/he/40228)

[עמדת המכון הישראלי לדמוקרטיה](https://www.idi.org.il/media/8659/%D7%94%D7%92%D7%91%D7%9C%D7%AA-%D7%96%D7%9B%D7%95%D7%AA-%D7%A2%D7%9E%D7%99%D7%93%D7%94.pdf)